Schützenurlaub

Dies Johr gedds nit no Kenia unn aach nit an de Belt

im Wald an unsrem Schützehaus do iss de scheenschde Platz der Welt.

Unn fir die ganze Feriezeit gritt mich do kenner weg.

Dort grien ich aach bestimmt kenn Grätz

kenn Durchfall quält mich dort

es iss fir mich glawe mirs nur de scheenscht Erholungsort.

Ma klaut mir dort kenn Portmonnai mei Fraa geht dort nit fremd

ma hat dort aach noch niemals net mei Auto mir geklemmt.

Wenn dort im Bahm e Vochel singt sei Lied mo laut mo leise

do duhn ich glatt uff Afrika un alle Länder sch...on verzichde.

Holl vorne aus em Brunne mir e kühles Fläschje Bier

hann mitgebrung e Budderschmier wie schmeckt mir das dann hier.

Unn unnerm große Birkeboom do lei ich uff da Bank

kenn Stau uff keener Autobahn macht mir mei Nerve krank.

Dort mach ich donn mei Niggersche unn träm vunn scheene Fraue

unn kann donn in Gedanke mir es scheenschde Luftschloss baue.

Werre wach weil so e kläner Spatz geschiess mir hat uff Hemd

das wird gonz änfach ausgezoh mir sinn jo hie nit fremd.

Ich brauch mich aach uff käne Fall vor irgend wemm scheniere

unn wird mir mol die Zeit se lang donn dun ich halt trainiere.

Es Luftgewehr wird ausgepackt ma fange an ze schieße

unn jeder Zehner der do kummt dun richdich mir genieße.

Donn dutt ma do was knoddelle unn do was repariere

so dutt sich dann die Zeit am Daach jo vill zu schnell valiere.

Gar schnell iss schunn de Owend do de Mond der kummt gonz leis

unn dort an unserm Hollerbusch do raschelle schunn die Meis.

De letschde Schluck werd noch geholl dann packe ma zesomme

mim feschde Vorsatz morje frieh gleich nochmol her ze komme.

Denn so e herrlich Herrgottsruh wie hier uff unserm Stand

biet uns ihr Leit jetzt glawens mir kenn änzich Urlaubsland.

Reiner Thielen